[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.1.2009

KOM(2008) 908 endelig

2007/0197 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Rådets og Europa-Parlamentets forordning om oprettelse af et agentur for samarbejde mellem energimyndigheder

2007/0197 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Rådets og Europa-Parlamentets forordning om oprettelse af et agentur for samarbejde mellem energimyndigheder

1. SAGSFORLØB

FORSLAG fremsendt til Europa-Parlamentet og Rådet (dokument KOM(2007) 530 - 2007/0197 (COD): | 19.9.2007 |

Udtalelse afgivet af Det Europæiske Økonomiske og Sociale Udvalg: | 22.4.2008 |

Udtalelse afgivet af Regionsudvalget: | 10.4.2008 |

Udtalelse afgivet af Europa-Parlamentet (førstebehandling): | 18.6.2008 |

Fælles holdning vedtaget med enstemmighed: | [09.1.2009] |

2. FORMÅLET MED KOMMISSIONENS FORSLAG

Dette forslag er en del af den tredje lovpakke om et indre gas- og elmarked i EU ("den tredje pakke"), der indeholder to direktiver og tre forordninger.

Pakkens hovedformål er at indføre den nødvendige lovgivningsmæssige ramme for at gøre markedsåbningen fuldt ud effektiv og skabe ét gas- og elmarked i EU i borgernes og Den Europæiske Unions industris interesse. Dette vil medvirke til at holde priserne så lave som muligt og øge servicestandarderne og forsyningssikkerheden.

Dette gøres gennem følgende hovedforanstaltninger:

- et mere effektivt myndighedstilsyn fra uafhængige nationale energimyndigheder

- etablering af et agentur, der skal sikre et effektivt samarbejde mellem de nationale energimyndigheder og træffe beslutninger vedrørende alle relevante grænseoverskridende spørgsmål

- obligatorisk samarbejde mellem netoperatørerne for at harmonisere alle regler i forbindelse med transport af energi gennem Europa og for at koordinere investeringsplanlægningen

- effektiv adskillelse af energiproduktion og energitransmission for at undgå interessekonflikter, fremme netinvesteringer og forhindre diskriminerende adfærd

- et mere gennemsigtigt og mere velfungerende detailmarked

- øget solidaritet og regionalt samarbejde mellem medlemsstaterne for at sikre en bedre forsyningssikkerhed.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Den fælles holdning vedtaget af Rådet angående de fem tekster, der udgør den tredje pakke, indeholder alle de væsentlige dele af Kommissionens forslag, der er nødvendige for at sikre, at det indre gas- og elmarked fungerer korrekt, og mere generelt for at nå de ovennævnte væsentlige mål. Det kan derfor støttes generelt af Kommissionen (se 3.2 nedenfor).

Ved førstebehandlingen blev der fokuseret på at nå til enighed i Rådet. De ændringer, der er vedtaget af Europa-Parlamentet, blev derfor ikke formelt indarbejdet i den fælles holdning. Forhandlinger herom vil finde sted under andenbehandlingen. Der er dog taget hensyn til nogle af de ændringer, der er vedtaget af Europa-Parlamentet, i den fælles holdning (se 3.3 nedenfor). Kommissionen mener, at der bør tages hensyn til en række af de ændringer, der ikke er dækket, ved andenbehandlingen (se 3.4 nedenfor).

3.2. Særlige bemærkninger

De vigtigste ændringer i forhold til Kommissionens forslag er som følger:

Den fælles holdning indeholder bestemmelser, som skal afbalancere arbejdsrelationerne mellem agenturet, de europæiske netværk af transmissionssystemoperatører (ENTSO'er) og Kommissionen, hvad angår fastsættelsen af og tilsynet med netreglerne[1].

1. Artikel 6, stk. 4, andet afsnit: Agenturet forelægger Kommissionen et udkast til ikke-bindende overordnede retningslinjer, der opstiller klare og objektive principper for udviklingen af netregler. I retningslinjerne fastsættes netreglerne, uden at ENTSO'erne fratages deres selvstændighed til at udfærdige udkast til regler.

2. Artikel 6, stk. 4, tredje og fjerde afsnit: Agenturet forelægger ENTSO'erne en begrundet udtalelse om det udkast til netregler, der er udarbejdet af sidstnævnte. Når agenturet finder det godtgjort, at netreglerne overholder de relevante overordnede retningslinjer, forelægger det dem for Kommissionen og anbefaler eventuelt, at de vedtages. Hvis ENTSO'erne ikke udarbejder netreglerne, kan Kommissionen bede agenturet forberede et udkast til netregler.

3. Artikel 6, stk. 5 og 6: Agenturet fører tilsyn med ENTSO'ernes gennemførelse af netreglerne og rapporterer til Kommissionen.

Ifølge Kommissionens forslag vil agenturet kunne træffe individuelle beslutninger på basis af de retningslinjer , der er vedtaget ved udvalgsproceduren, efter den tredje pakkes ikrafttræden, dvs. beslutninger om spørgsmål, der ikke oprindeligt er fastsat i direktiverne og/eller forordningerne. Dette skal give en vis fleksibilitet i agenturets opgaver i sammenhæng med et indre gas- og elmarked i hastig udvikling. I den fælles holdning udgår henvisningen til retningslinjer i artikel 7, stk. 1, og derved begrænses Kommissionens og agenturets mulighed for at reagere på markedsudviklingen.

Rådet har begrænset agenturets beføjelser væsentligt, jf. artikel 9, i en sådan grad, at agenturet kun bør indrømme undtagelser (f.eks. fra kravene om adskillelse af grænseoverskridende transmissionssystemer) som en sidste udvej . Denne ændring begrænser væsentligt agenturets myndighedstilsyn i forbindelse med grænseoverskridende spørgsmål .

Ifølge den fælles holdning skal bestyrelsen bestå af 6 medlemmer (5 fra Rådet og 1 fra Kommissionen) frem for 12 medlemmer (6 fra Rådet og 6 fra Kommissionen) som foreslået af Kommissionen. Denne ændring overholder ikke princippet om ligelig repræsentation i bestyrelsen af Fællesskabets to udøvende myndigheder. Ændringsforslaget fra Europa-Parlamentet (nr. 44) er mere afbalanceret.

Rådet øger repræsentantskabets beføjelser på bekostning af direktøren (artikel 15, stk. 2, artikel 14, stk. 1, og artikel 16, stk. 3). Agenturet er et uafhængigt fællesskabsorgan, der repræsenteres af direktøren. Direktøren bør have den nødvendige bemyndigelse og beføjelse til at lede agenturet. Disse beføjelser vil blive væsentligt begrænset, hvis repræsentantskabet, der repræsenterer de nationale energimyndigheder, tildeles de beføjelser, som tillægges det i den fælles holdning.

3.3. Punkter i den fælles holdning, der afspejler Europa-Parlamentets ændringsforslag

I den fælles holdning tages hovedindholdet af følgende ændringsforslag eller dele deraf i betragtning: nr. 19 om udarbejdelse af henstillinger til transmissionssystemoperatørerne, nr. 23 om udarbejdelsen af retningslinjer, der indeholder principper for harmoniseringen af netregler, og henstillingen til Kommissionen i tilfælde af transmissionsoperatørernes manglende gennemførelse af netreglerne, nr. 40 om høring af markedsdeltagerne, forbrugerne og slutbrugerne, nr. 44 om ændring af bestyrelsens sammensætning fra 12 til 6 medlemmer, nr. 45 om agenturdirektørens og repræsentantskabsformandens deltagelse i bestyrelsens møder, nr. 47 og 48 om bestyrelsesmedlemmernes uafhængighed, nr. 49 om uforenelighed mellem medlemskab af bestyrelsen og repræsentantskabet, nr. 51 om repræsentantskabets rolle i forbindelse med udnævnelse af direktøren, nr. 53 om offentliggørelse af agenturets arbejdsprogram, nr. 54 om bestyrelsens udøvelse af disciplinær myndighed over direktøren i samråd med repræsentantskabet, nr. 58 om repræsentantskabets afstemningsregler, nr. 59 om indholdet af repræsentantskabets forretningsorden, nr. 64 om vurderingen forud for en mulig forlængelse af direktørens embedsperiode og kravet om, at bestyrelsen hører repræsentantskabet inden en sådan forlængelse, nr. 65 om styrkelse af repræsentantskabets rolle, nr. 66 om Europa-Parlamentets ret til at opfordre direktøren for agenturet til at aflægge beretning om udførelsen af sine opgaver og nr. 68 om bestemmelsen om, at interessetilkendegivelsen om at blive medlem af klagenævnet gøres offentlig.

3.4. Ændringsforslag fra Europa-Parlamentet, som er godkendt af Kommissionen, men ikke af Rådet

Kommissionen accepterer – i nogle tilfælde på betingelse af, at de får en mere præcis ordlyd eller omformuleres – helt eller delvist størstedelen af Europa-Parlamentets ændringsforslag. Dette angår følgende centrale områder:

Europa-Parlamentet foreslår, at følgende opgaver indbefattes i agenturets arbejdsopgaver: fremme af det interregionale samarbejde mellem markederne for energi (nr. 19), koordinering af udvekslinger mellem transmissionssystemoperatører fra EU og tredjelande (nr. 24), afgivelsen af udtalelse til Kommissionen, medlemsstaterne og de pågældende energimyndigheder om overensstemmelsen af en energimyndigheds afgørelse med EF-energilovgivningen (nr. 32 og 33) og overvågningen af visse udviklinger på gas- og elmarkederne (nr. 35 og 41).

Europa-Parlamentet foreslår også, at agenturet træffer opsættende beslutninger, hvis transmissionsmyndighederne undlader at implementere en netregel (nr. 26), at det overvåger godkendelsesproceduren for opførelse af ny grænseoverskridende infrastruktur (nr. 27), og at det beregner transmissionssystemoperatørernes kapacitet til et sådan system (nr. 28). Kommissionen kan i princippet acceptere overdragelsen af ovennævnte beføjelser til agenturet under forudsætning af, at det ikke er egentlige skønsbeføjelser, og forudsat at agenturet kun træffer individuelle beslutninger ved at anvende fællesskabsnormerne på konkrete tilfælde, og at det udøver sine beføjelser på klart definerede betingelser.

Kommissionen accepterer, at repræsentantskabet vedtager årsrapporten om udviklingen på gas- og elmarkederne (nr. 43).

4. KONKLUSION

Den fælles holdning fastholder nøglepunkterne fra Kommissionens forslag. På væsentlige spørgsmål er den et udtryk for et godt kompromis, der giver mulighed for, at det indre gas- og elmarked kan fungere korrekt. Kommissionen og agenturet bør dog tildeles en større rolle med hensyn til tilsyn for at sikre en ensartet anvendelse af den tredje pakke og for at garantere et korrekt fungerende indre marked. Kommissionen støtter derfor den fælles holdning, men opfordrer kraftigt til, at Kommissionens og agenturets tilsynsfunktion forstærkes. Kommissionen finder også, at en række af de ændringer, der er vedtaget af Europa-Parlamentet ved førstebehandlingen, først bør indarbejdes ved andenbehandlingen.

[1] Det samlede system til fastsættelse af netregler er fastsat i artikel 6 i den fælles holdning om en forordning om betingelserne for netadgang i forbindelse med grænseoverskridende elektricitetsudveksling og den tilsvarende fælles holdning om grænseoverskridende gasudveksling.